இந்தத் தொடர் கட்டுரையை நான் புதிதாக வாசிப்போருக்கு மட்டுமென எழுதவில்லை. உண்மையில் பல எழுத்தாளர்களுக்கே வாசிப்பு என்பது புனைவு எழுத்தைத் தாண்டியது என்பது தெரியாது. பல எழுத்தாளர்கள் நல்ல எழுத்தை வாசிக்க வில்லையே என்று ஆதங்கப் படுவதெல்லாம் தனது புனைவு பற்றியதே. மனித வாழ்க்கை சிக்கலானது. ஆயிரம் முகம் கொண்டது. புனைவு சார்ந்த வாசிப்பு மட்டும் மானுடம் சாதிக்கும், சறுக்கும் , தடுமாறும், தேங்கும் எல்லாப் புள்ளிகளையும் தொட்டு ஒரு சித்திரம் வரையும் என நம்புவது குழந்தைத் தனமானது.